ข้อใดกล่าวถึง Money Stone ได้ถูกต้อง
1. อย่าลืมที่จะรักษาความรักและความสัมพันธ์คนใกล้ตัวไว้ให้ดี
2. ยิ่งช่วยแก้ปัญหาให้คนอื่นมากเท่าไหร่ ชีวิตก็จะยิ่งมีคุณค่ามากยิ่งขึ้น
3. ไม่จำเป็นต้องมีเงินล้นฟ้า แค่มีเงินมากพอที่จะหมดกังวลในชีวิตก็เพียงพอ
4. ควรหางานที่รักมันอย่างจริงๆ
5. การทำสิ่งใดแล้วเติมเต็มจิตวิญญาณหรือเติมเต็มความฝันมากที่สุด
คำตอบคือ 3.  เนื่องจาก เพราะเป็นนิยามที่กล่าวถึงอัญมณีแห่งชีวิต Money Stone ส่วนข้ออื่น ๆ ไม่เกี่ยวข้อง

Infinity Stone of Life (อัญมณีแห่งชีวิต) ทั้ง 6 เม็ด ประกอบด้วย


1. Mind Stone
ในด้านของจิตใจ หรือด้านจิตวิญญาณ เป็นคำถามที่มีได้หลากหลายคำตอบมากๆ และคำตอบนั้นไม่มีถูก ไม่มีผิด โดยคำตอบจะขึ้นกับแต่ละบุคคล เป็นเรื่องปัจเจกบุคคล  เป็นการตอบคำถามภายในจิตใจส่วนลึกของตนเอง ว่าทำสิ่งใดแล้วเติมเต็มจิตวิญญาณหรือเติมเต็มความฝันของเรามากที่สุด ซึ่งเป็นเรื่องอะไรก็ได้ที่ทำแล้ว เติมเต็มจิตใจ และมีความสุขอย่างแท้จริง


2. Health Stone
สุขภาพที่ดีไม่มีขายในเซเว่น หลายคนคงเคยได้ยินประโยคที่ว่า “ความไม่มีโรค คือ ลาภอันประเสริฐ” ซึ่งคนที่ไม่เคยเจ็บป่วยหนักอาจจะไม่เข้าใจ หรือบางคนแค่เจ็บป่วยเล็กๆ น้อยๆ เช่น เป็นไข้ เป็นหวัด ท้องเสีย หรือมีโรคประจำตัวต่างๆ จะใช้ชีวิตปกติได้อย่างมีความสุขก็ทำได้ยากแล้ว ถ้าหากป่วยเป็นโรคร้ายแรง หรือป่วยเป็นโรคที่รักษาไม่หายตลอดชีวิต การจะใช้ชีวิตได้อย่างมีความสุขคงเป็นเรื่องที่ยากมากๆ อย่างแน่นอน และทำให้สมดุลในชีวิตก็คงเสียไป หลายๆ คนคงยอมเสียเงินเท่าไหร่ก็ได้ แค่ให้ตัวเองกลับมาสุขภาพดีแข็งแรง ได้ใช้ชีวิตอย่างปกติสุข ดังนั้น อย่าลืมที่จะรักษาสุขภาพให้ดีตั้งแต่แรก ออกกำลังการเป็นประจำสม่ำเสมอ รับประทานอาหารที่ดี และรักษาสุขภาพจิตใจตัวเองให้ดี  จะได้ไม่ต้องมาเสียใจในภายหลัง แถมยังเสียเงินอีกด้วย


3. Work Stone
หลายๆ คนใช้เวลาส่วนใหญ่ของชีวิตไปกับการทำงาน บางคนใช้ชีวิตในที่ทำงานมากกว่าที่บ้านซะอีก แล้ว ถ้าหากทำงานที่ตัวเราเองไม่ชอบไม่รักมันจริงๆ  ไม่มีเป้าหมายที่ชัดเจน ชีวิตคงจะมีความทุกข์เป็นอย่างมาก หากต้องเป็นทุกข์กับการทำงานทุกๆ วัน  ก็คงยากที่จะมีความสุขได้อย่างมั่นคง ดังนั้น ควรจะหางานที่รักมันอย่างจริงๆ มี Passion กับงาน ตอบโจทย์ชีวิต และที่สำคัญต้องเลี้ยงชีวิตได้อย่างมั่นคง


4. Money Stone
“เงิน” เป็นเรื่องหลักๆ ในชีวิตที่นึกถึงและให้ความสำคัญอันดับต้นๆ ในชีวิต เพราะถือเป็นปัจจัยหนึ่งที่สำคัญมากๆ ต่อการดำรงชีวิต แต่เงินก็ไม่ใช่สิ่งที่สำคัญที่สุด หลายๆ คนทุ่มเททั้งชีวิตเพื่อหาเงิน ซึ่งก็เป็นสิ่งที่ดี แต่ถ้าไม่รักษาสมดุลให้ดีอาจส่งผลเสียต่อชีวิตในด้านอื่นๆ ตามมา ดังนั้น อย่าหักโหมทำงานมากจนเกินไปจนสูญเสียความสมดุลด้านต่างๆ ในชีวิต ไม่จำเป็นต้องมีเงินล้นฟ้า แต่แค่มีเงินมากพอที่จะหมดกังวลในชีวิตก็เพียงพอแล้ว และที่สำคัญ อย่าสร้างหนี้โดยไม่จำเป็นเด็ดขาด แค่ไม่มีหนี้สิน (ที่ไม่ดี) ความกังวลทางการเงินก็หายไปมากแล้ว


5. Love Stone
ความรักในที่นี้ หมายถึง ความรักทั้งในรูปแบบ ครอบครัว พ่อแม่ ลูก คนรัก เพื่อน หรือคนรอบๆ ตัว หลายคนเคยเจอกับคนที่อุทิศตัวเองให้กับงาน ทุ่มเททำงานเป็นอย่างมาก จนสูญเสียความสัมพันธ์ที่ดีกับคนใกล้ตัว หรือสุขภาพเสื่อมโทรมลงเป็นอย่างมาก  จนกว่าจะรู้ตัวก็สายเกินไปเสียแล้ว ดังนั้น อย่าลืมที่จะรักษาความรักและความสัมพันธ์คนใกล้ตัวไว้ให้ดีด้วย


6. Social Stone
มนุษย์เป็นสัตว์สังคม การอยู่รวมกันในสังคมกับผู้อื่นได้อย่างมีความสุข ชีวิตก็จะมีความสุขไปด้วย การที่ได้ช่วยเหลือสังคม หรือการช่วยให้ผู้อื่นได้มีชีวิตที่ดีขึ้น โดยใช้ความสามารถที่มี โดยที่ไม่ทำให้ตนเองและผู้อื่นเดือดร้อน หรือบางคนที่สุขภาพแข็งแรงรู้วิธีดูแลสุขภาพ ก็อาจออกมาแบ่งปันเคล็ดลับหรือวิธีการรักษาและดูแลสุขภาพให้ดี หรือจะเป็นการนำสิ่งของที่ไม่ใช้แล้ว ไปบริจาคให้แก่ผู้ที่ขาดแคลน เป็นต้น ซึ่งนักธุรกิจที่ประสบความสำเร็จหลายๆคนมักจะชอบบอกว่า ยิ่งช่วยแก้ปัญหาให้คนอื่นได้มากเท่าไหร่ ชีวิตก็จะยิ่งมีคุณค่ามากยิ่งขึ้น แล้วสุดท้ายเงินก็จะตามมาเอง
ความรู้ทางการเงิน